text: ligeud
  
  publiceret: 2021-03-04 10:32:19+01:00
  Ligeud er et kortspil for 3-5 personer. Spillet er af ukendt oprindelse, men i sin natur en slags l'hombre med whist-elementer. Tidligere var det almindeligt med præmie-ligeud i forsamlingshuset efter kirketid. Til ligeud benyttes et almindeligt spil kort uden toere, treere, firere og femmere; i alt 36 kort. Spillet går ud på enten at tage så mange stik som muligt (med trumf) eller ingen stik (uden trumf). Meldingen en ligeud betyder, at man skal tage alle ni stik i spillet.